ยื่นหนังสือต่อประธานผู้แทนราษฎรและพรรคการเมือง เร่งรัดการนำเข้าวัคซีนชนิด mRNA เป็นวัคซีนหลักของประเทศ ฉีดประชาชนฟรี
ภาคีบุคลากรสาธารณสุขและกลุ่มหมอไม่ทน โดยนายแพทย์สันติ กิจวัฒนาไพบูลย์ แต่งชุดดำไว้อาลัยผู้เสียชีวิตจากโควิด -19 นำรายชื่อจากภาคประชาชนและบุคลากรทางการแพทย์ที่ร่วมลงชื่อผ่านทางช่องทางออนไลน์กว่า 215,409 รายชื่อ ยื่นต่อประธานสภาผู้แทนราษฎร พรรคการเมือง ทั้งฝ่ายค้านและรัฐบาล เพื่อให้ช่วยผลักดันข้อเรียกร้องไปยังรัฐบาล รวมถึงองค์การเภสัชกรรม เร่งรัดการนำเข้าวัคซีนชนิด mRNA เช่น ไฟเซอร์ โมเดอร์นา และพิจารณาใช้วัคซีนชนิดดังกล่าวเป็นวัคซีนหลักของประเทศมาบริการฉีดให้ประชาชนทุกคนมโดยไม่เสียค่าใช้จ่าย เนื่องจากมีประสิทธิภาพสูงในการป้องกันโควิด-19 ครอบคลุมเชื้อชนิดกลายพันธุ์ พร้อมให้เผยแพร่ข้อมูลกระบวนการในการจัดหาและกระจายวัคซีนในปัจจุบันอย่างโปร่งใส ตรวจสอบได้ โดยหวังว่ารัฐบาลและองค์การเภสัชกรรมจะทบทวนการทำงานและพิจารณาข้อเรียกร้องข้อเสนอแนะถึงเชิงนโยบายเพื่อเป็นประโยชน์ต่อประเทศในระยะยาวนายพิธา ลิ้มเจริญรัตน์ หัวหน้าพรรคก้าวไกล พร้อม ส.ส.พรรคก้าวไกล แต่งชุดดำและติดโบว์ดำมารับหนังสือ เพื่อร่วมแคมเปญของหมอไม่ทน โดยนายพิธา กล่าวว่า แม้วันนี้ข้อเรียกของบุคลากรทางการแพทย์จะไม่ได้เรียกร้องเพื่อตัวเอง แต่ยืนยันว่าวัคซีนชนิด mRNA ต้องฉีดให้กับบุคลากรทางการแพทย์ก่อน เพราะบุคลากรที่เสียสละทำหน้าที่เพื่อรักษาชีวิตประชาชนในประเทศทุกคน พร้อมฝากถามไปยังรัฐบาล หลังมีการอนุมัติจัดซื้อวัคซีนไฟเซอร์ 20 ล้านโดส จะเตรียมพร้อมเรื่องการจัดเก็บและการกระจายวัคซีนอย่างไร เพราะวัคซีนชนิด mRNA มีข้อเสียเรื่องของการจัดเก็บ ที่ต้องอยู่ในอุณหภูมิ -80 องศาเซลเซียล